六月內喜雨詩
作者：敖陶孫
朝代：宋

paragraphs: 炎天亦靳雨，特地費雷將。
隠隠來何久，飛飛勢稍颺。
初從霑塊潤，忽作建瓴忙。
穉子拋書出，臞禪解縛狂。
苖滋應秀穎，風過忽溫凉。
蛛網掀三面，蟲書漫數行。
衾箱開歲事，恩澤到詩章。
怨暑移今昨，煩痾覺在亡。
青蓮開紺宇，白苧舞彫牆。
隻影還晡暮，驚心重渺茫。
思惟大火聚，迴向六時香。
脫略時流輩，周旋古佛場。
身纔丈六足，舌乃大千長。
此理憑誰詰，何方更舉揚。
鼠愁燈崛峍，鴉睨鐵琅璫。
生理何聊頼，斯文重激昂。
盛時追少壯，故步失尋常。
政爾蓬心薆，依然貝葉光。